Harva tietää, että ajokortin voi menettää, vaikka ei olisi missään tekemisissä auton kanssa. Terveydelliset seikat ovat asia erikseen, mutta ehkäpä yllättävimmät seuraukset syntyvät liiallisesta toilailusta. Esimerkiksi baari-iltojen jälkeiset putkareissut riittävät ajokortin menettämiseen.

Liiallinen alkoholinkäyttö voi johtaa ajokortin menettämiseen, vaikka ihminen ei olisikaan ajanut päihteiden vaikutuksen alaisena. Poliisille tällaisetkin tapaukset ovat tuttuja.

– Niitä sattuu varmaan joitakin vuodessa. Jos esimerkiksi muutaman vuoden sisällä on useita putkakäyntejä, niin näin voidaan toimia. Samoin, jos parin kuukauden jaksoon osuu vaikkapa kolme käyntiä. Tällöin asia laitetaan eteenpäin lupapuolelle ja siellä katsotaan miten tilanteessa edetään, kertoo komisario Tuomo Katajisto Lounais-Suomen poliisista.

Putkajuoppo vaaraksi liikenteelle?

Menettely perustuu ajokortin myöntämissääntöihin. Niissä todetaan, että kortti voidaan myöntää henkilölle, jota ei katsota alkoholin tai muun huumaavan aineen jatkuvan väärinkäytön vuoksi liikenteelle vaaralliseksi. Runsaat putkareissut voidaan tulkita Katajiston mukaan jatkuvaksi väärinkäytöksi.

– Toinen vaihtoehto on, että määräämme henkilön päihdeseurantaan ja sen tuloksena hän voi saada todistuksen siitä, että ei ole väärinkäyttäjä. Riippuu tilanteesta kumpaan menettelyyn lähdemme, mutta molemmat ovat mahdollisia, Katajisto toteaa.

Korjattu 15.24: Komisarion sukunimi on Katajisto